Κανονισμός (ΕΚ) αριθ. 1398/2003 της Επιτροπής

της 5ης Αυγούστου 2003

για την τροποποίηση του παραρτήματος Α της οδηγίας 92/65/ΕΟΚ του Συμβουλίου προκειμένου να συμπεριλάβει την Aethina tumida, το Tropilaelaps spp., τον έμπολα και την ευλογιά των πιθήκων

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/65/EΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα 1 του παραρτήματος Α της οδηγίας 90/425/ΕΟΚ(1), όπως τροποποιήθηκε τελευταία από τον κανονισμό (ΕΚ) αριθ. 998/2003 του Ερωπαϊκού Κοινοβουλίου και του Συμβουλίου(2), και ιδίως το άρθρο 22 σημείο 1,

Εκτιμώντας τα ακόλουθα:

(1) Το εμπόριο και η εισαγωγή μελισσών στην Κοινότητα διέπεται από την οδηγία 92/65/ΕΟΚ. Η οδηγία 92/65/ΕΟΚ θέτει ορισμένους κανόνες σχετικά με τα ζώα και τα είδη που προσβάλλονται από τις ασθένειες υποχρεωτικής δήλωσης που παρατίθενται στο παράρτημα Α της εν λόγω οδηγίας.

(2) Η Aethina tumida είναι ένα εξωτικό παράσιτο που προσβάλλει τις ήμερες και τις άγριες μέλισσες και το οποίο έχει εξαπλωθεί από την Αφρική σε πολλές άλλες τρίτες χώρες, προκαλώντας σοβαρά προβλήματα στη μελισσοκομία.

(3) Η Aethina tumida δεν είναι καταγεγραμμένη από το Διεθνές Γραφείο των Επιζωοτιών (ΔΓΕ) και δεν υπάρχουν διαθέσιμες πληροφορίες σχετικά με το βαθμό διάδοσής της στις τρίτες χώρες.

(4) Δεν έχουν αναφερθεί σχετικές περιπτώσεις στην Κοινότητα, ωστόσο, η Aethina tumida δεν είναι ασθένεια υποχρεωτικής δήλωσης στην Ευρωπαϊκή Κοινότητα βάσει της οδηγίας 92/65/ΕΟΚ.

(5) Εάν εισήρχετο στην Κοινότητα, η Aethina tumida θα μπορούσε να έχει καταστρεπτικές συνέπειες για την υγεία των μελισσών, τη μελισσοκομία και την παραγωγή μελιού.

(6) Το Tropilaelaps spp είναι ένα εξωτικό παράσιτο που προσβάλλει τις μέλισσες και το οποίο βρίσκεται κυρίως στην νοτιοανατολική Ασία αλλά, εάν εισήρχετο στην Κοινότητα, θα μπορούσε να έχει καταστρεπτικές συνέπειες για την υγεία των μελισσών, τη μελισσοκομία και την παραγωγή μελιού.

(7) Το Tropilaelaps spp είναι ασθένεια υποχρεωτικής δήλωσης για το ΔΓΕ. Εντούτοις, δεν είναι ασθένεια υποχρεωτικής δήλωσης στην Ευρωπαϊκή Κοινότητα βάσει της οδηγίας 92/65/ΕΟΚ.

(8) Ο ιός έμπολα και ο ιός της ευλογιάς των πιθήκων καταγράφονται ενίοτε σε ορισμένες τρίτες χώρες και έχουν ληφθεί κοινοτικά μέτρα για τον περιορισμό των εισαγωγών κατά του έμπολα και της ευλογιάς των πιθήκων, δεδομένου ότι οι εν λόγω ζωονόσοι μπορούν να προσβάλουν ορισμένα ζώα ή τα ζώα αυτά να γίνουν φορείς τους. Ως εκ τούτου, είναι σκόπιμο, για λόγους διαφάνειας και σαφήνειας, οι εν λόγω ασθένειες να συμπεριληφθούν στις ασθένειες υποχρεωτικής δήλωσης βάσει της οδηγίας 92/65/ΕΟΚ.

(9) Συνεπώς, είναι αναγκαίο να προστεθούν η Aethina tumida, το Tropilaelaps spp., ο ιός έμπολα και ο ιός της ευλογιάς των πιθήκων στον κατάλογο των ασθενειών υποχρεωτικής δήλωσης του παραρτήματος Α της οδηγίας 92/65/ΕΟΚ.

(10) Συνεπώς, η οδηγία 92/65/ΕΟΚ πρέπει να τροποποιηθεί αναλόγως.

(11) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα Α της οδηγίας 92/65/ΕΟΚ τροποποιείται σύμφωνα με το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 5 Αυγούστου 2003.

Για την Επιτροπή

David Byrne

Μέλος της Επιτροπής

(1) ΕΕ L 268 της 14.9.1992, σ. 54.

(2) ΕΕ L 146 της 13.6.2003, σ. 1.

ΠΑΡΑΡΤΗΜΑ

Το παράρτημα Α της οδηγίας 92/65/ΕΟΚ αντικαθίσταται από το ακόλουθο κείμενο:

"ΠΑΡΑΡΤΗΜΑ A

Ασθένειες υποχρεωτικής δήλωσης στο πλαίσιο της παρούσας οδηγίας

>ΘΕΣΗ ΠΙΝΑΚΑ>"